次韵大人正月十四日作
作者：劉跂
朝代：宋

paragraphs: 端闈夜許都人望，紅繖亭亭坐南向。
燭龍影落陸海中，廣樂聲在鈞天上。
華嚴寶藏光景出，雙鸞飛下蓬萊嶂。
大平天子千萬歲，呼舞共作嵩山唱。
小臣躑躅百寮底，未許外班陪末行。
今來淪落一何極，山城裝點成窮相。
苦吟漫欲酬節物，擁膝句作酸寒狀。
搜抉渾如餌毒藥，畏縮更似藏私釀。
詩成竟亦勿交涉，欲取樓蘭經樂浪。
典衣聊復沽市酒，一飲徑醉成昏忘。
黄昏陋巷燈火絕，守把不費城門將。
豈不見人生懽樂易生悲，惟有靜默長無量。